Luister: 'Die boere sal nooit weer wyk van die Here se hand nie' | Maroela Media
Vyf van Suid-Afrika se grootste manstemme – Adam Tas, Chris Chameleon, Ghapi, Juan Boucher en Christoph Kotze, beter bekend as Appel – het onlangs die klankgolwe getref met 'n roerende Afrikaanse vertaling en toonsetting van die Gelofte wat in 1838 deur Sarel Cilliers in Hollands geskryf is.
Die Gelofte is op 16 Desember 1838 deur die Voortrekkers afgelê voor die Slag van Bloedrivier. Dit is afgelê by Wasbankspruit – só genoem omdat die Voortrekkers hulle wasgoed daar gewas het.
Die Gelofte is elke dag vir sewe dae vanaf 9 Desember 1838 tot en met 15 Desember 1838 afgelê, waarna God op 'n wonderbaarlike wyse uitkoms verleen het aan die Voortrekkers op 16 Desember 1838 tydens die Slag van Bloedrivier.
"Wat die Gelofte basies vir ons sê is dat die boere nooit weer sal wyk van die Here se hand af nie, want dit is deur Hom wat die boere daardie dag by Bloedrivier triomfeer het," vertel Appel in 'n onderhoud met Maroela Media.
Appel het saam met Johan Vorster, bekende liedjieskrywer en vervaardiger, die Gelofte getoonset. Vorster was saam met 'n vriend in die Oos-Vrystaat en daar het hy op die Hollandse weergawe van die Gelofte afgekom.
"Ek en Johan het die hele dag by die klavier gesit en gewonder hoe ons dié ding gaan laat sing," sê Appel. "Dit is 'n ongelooflike stuk en jy moet dit tot sy volle reg laat kom met die musiek wat jy byvoeg. Ons het dit toe reggekry om die Gelofte te toonset vir die eerste keer in 180 jaar."
Appel op die verhoog. (Foto: Facebook)
Appel sê hy glo vas daar is salwing op die woorde van die Gelofte. "Die lied het ongelooflike trefkrag."
Volgens Appel het die lied gekom in 'n tyd wat baie Afrikaners hoop nodig het. "Dit is 'n gebed. Ek dink dis hoekom soveel mense aanklank kan vind daarby, want bitter min mense wéét werklik wat in die geskiedenis gebeur het. Ek en Johan het dit getoonset en die saadjie geplant, maar die Here het die res van die werk gedoen."
Hy glo die vyf manne wat die stemme aan die lied verleen, het elkeen 'n 'stem wat skrik vir niks'. "Johan het gekies wie op die lied moet sing en ek was net bevoorreg genoeg om deel te wees daarvan. Adam is die boeredigter wat 'n figuur is in die boeregemeenskap, so wie beter om die lied mee af te skop as met hom? Chris Chameleon is 'n ongelooflike welbelese mens wat die Afrikaanse taal van hoek tot kant ken. Hy het volgens my die beste manlike stem in ons bedryf – die hoë note wat hy tref in die koorgedeelte is fantasties. Ghapi en Juan pas ook net in, jy weet, toevallig wérk alles net."
Die vyf kunstenaars wat op die lied te hoor was, het mekaar nie tydens die opname van die liedjie gesien nie en dit was eers met die verfilming van die musiekvideo by Railways Café in Pretoria waar hulle almal byeengekom het.
"Elke kunstenaar het ook sy eie liedjie op die Gelofte-album en dan het hulle sommer hulle stukkies van die liedjie opgeneem wanneer hulle in die ateljee was en so is die legkaart aanmekaar gesit," verklap Appel.
"Vir my was die skiet van die musiekvideo 'n ongelooflike ervaring. Ek is nog redelik jonk in die bedryf as sanger en nie noodwendig as skrywer nie, en om saam met al hierdie groot geeste in een vertrek te sit om dié massiewe lied te doen, was 'n hoendervleisoomblik."
Die musiekvideo is deur Forum Films geskiet en vervaardig.
Die Gelofte is op alle digitale platforms beskikbaar.
Die lirieke van die lied:
Hier staan ons voor die Heilige God van die hemel en die aarde om 'n gelofte aan Hom te doen, dat, as Hy ons beskerm en ons vyand in ons hand sal gee, ons die dag en datum elke jaar as 'n dankdag soos 'n Sabbat sal deurbring; en dat ons 'n huis tot Sy eer sal oprig waar dit Hom behaag, en dat ons aan ons kinders sal sê dat hulle met ons daarin moet deel tot nagedagtenis ook vir die opkomende geslagte. Want die eer van Sy naam sal verheerlik word deur die roem en die eer van oorwinning aan Hom te gee.
Baie dankie julle. Ek lees nou 'n boek oor die Voortrekkers en dit laat my net weer besef ons het 'n Erfenis
Wat 'n pragtige musiekweergawe van die Gelofte. Ons woon in die buiteland en het nog elke jaar nog Geloftedag hier gehou.
Ek is sooo trots op my geskiedenis en niemand kan dit ooit wegneem nie!!!
Elke jaar herdenk ek Gelofte Dag – vir my bly dit Gelofte dag!
Net jammer dat die vertaling so swak gedoen is want die oorspronklike gelofte praat van ñ volk wat as kerk gestig gaan word en nie ñ klip of baksteen gebou nie.